Në mbështetje të nenit 15, pika 7 dhe 8 të Ligjit për Mbeturina, nenit 12 dhe 17 të Ligjit për Vetëqeverisjen Lokale, Statutit të Komunës së Gjakovës, Rregullores Komunale për Mbrojtjen e Mjedisit dhe Planit Lokal të Veprimit në Mjedis, Kuvendi i Komunës miraton këtë :

RREGULLORE KOMUNALE PËR MENAXHIMIN E MBETURINAVE NË TERITORIN E KOMUNËS SË GJAKOVËS

DISPOZITAT E PËRGJITHSHME

**Neni 1**

QËLLIMET DHE DETYRAT

1. Me këtë rregullore përcaktohen kushtet per mbrojtjen e mjedisit dhe shëndetit të njeriut nga ndotjet dhe rreziqet që vijnë nga mbeturinat duke krijuar kushtet për parandalimin dhe zvogëlimin e sasisë së prodhuar të mbeturinave dhe shkallën e rrezikshmërisë.

2. Qëllimi i kësaj Rregulloreje është që të përmirësojë sistemin e grumbullimit dhe menaxhimit të mbeturinave në Komunën e Gjakovës.

3. Detyrat përshkruajnë të gjitha aktivitetet në lidhje me menaxhimin e mbeturinave të cilat do të zbatohen nga Komuna e Gjakovës.

4. Komuna me këtë Rregullore, rregullon sistemin dhe kushtet për mënyrën e mbledhjes, ndarjes, përpunimit dhe riciklimit, orarin për mbledhjen e mbeturinave, llojin, numrin dhe mënyrën e shpërndarjes dhe vendosjes së kontejnerëve për mbeturina, mirëmbajtjen e vendeve ku grumbullohen mbeturinat dhe mënyrat për transportim të mbeturinave komunale.

5. Komuna është e obliguar për trajtimin e mbeturinave komunale nga konstruktim - demolimi si dhe mbeturinave inerte, komerciale, të vëllimshme brenda territorit të Komunës.

6. Masat e largimit të mbeturinave janë masat e domosdoshme për dorëzimin, mbledhjen përmes transportit,trajtimin dhe deponimin e tyre.

7. Obligimi tjetër i Komunës është informimi për vetëdijësimin e qytetarëve rreth zvogëlimit të sasisë, ndarjes dhe riciklimit të mbeturinave.

8. Mbeturinat do të mbledhen dhe ndahen në atë mënyrë që së pari të mund të krijohen mundësitë e riciklimit të tyre.

**Neni 2**

OPERATORI PËR MENAXHIMIN E MBETURINAVE

1. Detyrat në menaxhimin e mbeturinave të amvisërisë zbatohen nga Operatorët e licencuar dhe të kontraktuar nga Komuna.

2. Operatori i kontraktuar nga Komuna për menaxhimin e mbeturinave duhet:

- të jetë i licencuar nga Ministria e Mjedisit dhe Planifikimit Hapësinor

- të ketë hapësirë të mjaftueshme për pajisjet e nevojshme për këtë veprimtari

- të ketë kapacitete njerëzore dhe teknike për kryerjen e kësaj veprimtarie.

- të raportoi tek Organi Kompetent Komunal për mbikqyrje, deri më 31 Mars të vitit vijues, konform Shtojcës VI. të Ligjit për Mbeturina.

**Neni 3**

PËRKUFIZIMET

1. **Mbeturina** - substancë apo objekt që prodhuesi apo zotëruesi e hedh, ka për qëllim ta hedh apo është i detyruar ta hedh.

2. **Menaxhim i mbeturinave** – aktivitetet për evitimin dhe reduktimin e prodhimit të mbeturinave dhe ndikimit të tyre në mjedis dhe shëndetin e njeriut, mbledhjen, transportin, trajtimin, ripërdorimin, përpunimin, riciklimin dhe deponimin përfundimtar të mbeturinës, përfshirë monitorimin dhe kujdesin edhe pas kryerjes së këtyre aktiviteteve.

3. **Operatori** - personi, i cili në përputhje me dispozitat e këtij ligji menaxhon, kontrollon, është përgjegjës për objektet dhe pajisjet e mbeturinave dhe është i autorizuar të marrë vendime në lidhje me funksionet ekonomike ose teknike të pajisjeve dhe objekteve.

4. **Kompostimi** - trajtim i mbeturinave të biodegradueshme nën veprimin e mikroorganizmave në prezencën e oksigjenit, i cili kryhet me qëllim të prodhimit të kompostit nën kushtet e kontrolluara.

5.**Licenca për menaxhimin e mbeturinave** - leje me shkrim e cila lëshohet me vendim të Ministrisë, me të cilën vërtetohet se janë plotësuar kushtet sipas këtij Ligji.

6. **Person** - person fizik ose juridik i cili është i involvuar në mënyrë të drejtpërdrejt ose tërthorazi, në proceset për menaxhimin e mbeturinave.

7. **Përpunim i mbeturinave** – operim, ku rezultati kryesor i të cilit është vënia në shërbim e mbeturinave për qëllime të dobishme, duke zëvendësuar materialet tjera të cilat përndryshe do të duhej përdorur për të plotësuar një funksion të caktuar, apo përgatitja e mbeturinës për të plotësuar ato funksione në ndonjë impiant apo ekonominë e gjerë.

8. **Trajtimi** - përpunimi apo deponimi përfundimtar, përfshirë përgatitjet para përpunimit ose deponimit përfundimtar.

9. **Reciklimi** - çdo operim te përpunimit nga i cili materialet mbeturinë janë rikthyer në produkte, materiale, substanca qoftë si origjinale apo për qëllime tjera. Kjo përfshinë rikthimin e materialeve organike por nuk përfshinë përfitimin e energjisë dhe ripërpunimin në materiale që përdoren si karburante apo për operimet e mbulimit të mbeturinave.

10. **Impiant** - objekti me pajisje të dedikuara për kryerjen e procesit të caktuar.

11. **Prodhuesi i mbeturinës** - çdo person, veprimtaria e të cilit krijon /prodhon mbeturinë ose çdonjëri që merret me para-procesim, përzierje apo operime tjera që rezultojnë në ndryshimin e natyrës apo përbërjen e mbeturinës.

12. **Përdorimi i mbeturinave** - çdo operim, veprimtari që kryhet për qëllime riciklimi ose ripërdorimi të mbeturinave, pjesërisht ose në tërësi, duke përfshirë edhe çdo aktivitet të specifikuar.

13. **Përgatitja për ri-përdorim** - operimet e përpunimit, kontrollimit, pastrimit apo riparimit, gjatë së cilave produktet apo komponentët e produkteve që janë bërë mbeturina janë përgatitur ashtu që ato mund të ripërdoren pa ndonjë paratrajtim.

14. **Mbeturina komerciale** - mbeturinat të cilat vijnë nga objektet që përdoren për qëllimet e tregut ose biznesit, sportit, edukimit, rekreacionit, por nuk përfshihen mbeturinat industriale.

15. **Deponi** - vendi i caktuar dhe i rregulluar për mbeturina, ku do të vendosen mbeturinat nën apo mbi sipërfaqe të tokës.

15.a. **Stacion transferimi** – vendi ku grumbullohen mbeturinat përkohësisht, deri në transportimin e tyre tek deponia përfundimtare.

16. **Mbeturina komunale** - mbeturina nga amvisëritë, dhe mbeturina nga aktivitetet tjera të cilat për shkak të përbërjes dhe natyrës së tyre, janë të ngjashme me ato të amvisërisë.

17. **Parandalimi** - masat e ndërmarra para se substanca, materiali apo produkti të bëhet mbeturinë, për të redukuar :

- sasinë e mbeturinës, përfshirë ri-shfrytëzimin e produkteve ose zgjatjen e jetëgjatësisë së produkteve.

- efektet negative të mbeturinave për mjedisin dhe shëndetin e njeriut.

- përmbajtjen e substancave të dëmshme në materiale dhe produkte.

18. **Ri-përdorimi** - çfarëdo operimi me të cilin çdo produkt apo komponent e cila nuk është mbeturinë dhe përdoret përsëri për të njëjtin qëllim për të cilin janë destinuar.

19. **Mbledhja** – mbledhje dhe transportim i mbeturinave duke përfshirë klasifikimin paraprak në lloje dhe magazinimin e mbeturinave për qëllime të bartjes deri në objekti për trajtim ose deponim të mbeturinave.

20. **Mbledhja e ndarë** - nënkupton mbledhjen, kur grumbullimi i mbeturinave bëhet ne mënyrë te ndare në lloje, të klasifikuar sipas natyrës dhe pajisjeve për të lehtësuar trajtimin specifik.

21. **Zotëruesi i mbeturinës** - prodhuesi i mbeturinës apo personi që e posedon mbeturinën.

22. **Mbeturina e parrezikshme** - mbeturinat që nuk paraqesin rrezik për mjedisin dhe shëndetin e njeriut dhe që nuk posedojnë karakteristika të mbeturinave të rrezikshme.

23. **Mbeturina inerte** - mbeturinat të cilat nuk pësojnë ndonjë ndryshim të rëndësishëm fizik, kimik dhe biologjik në vendet ku janë deponuar si:

- mbeturina inerte qe nuk treten, nuk ndizen ose nuk reagojnë fizikisht apo kimikisht, nuk zbërthehen biologjikisht në kontakt me materiet tjera dhe nuk ndikojnë në mënyrë të ndjeshme në mjedisin dhe shëndetin e njeriut.

- i tërë kullimi dhe përmbajtja ndotëse e mbeturinës, mbetjet ekotoksike duhet të jenë të vlerës së papërfillshme dhe të mos rrezikojnë cilësinë e ujërave sipërfaqësore dhe nëntokësore.

24. **Mbeturinë e vëllimshme** - mbeturinat me përmasa të mëdha fizike nga pajisjet dhe makinerite, grumbullimi, transportimi dhe largimi i të cilave bëhet në mënyrë të veçant.

25. **Komuna** – Drejtoritë përkatëse të cekura në Nenin 20 të kësaj Rregulloreje.

**Neni 4**

PËRJASHTIMET

Nga kjo Rregullore përjashtohen mbeturinat në vijim:

1. Mbeturinat e rrezikshme

2. Llumi/ balta dhe mbeturina të ngjashme

Menaxhimi i tyre rregullohet me udhëzime të veçanta administrative përkatëse.

**Neni 5**

SHËRBIMET PUBLIKE DHE MENAXHIMI I MBETURINAVE

1. Të gjitha subjektet që në përputhje me natyrën e veprimtarisë së tyre krijojnë Iloje të ndryshme mbeturinash, duhet të bëjnë ndarjen e tyre.

2. Qerdhet dhe shkoIlat, publike e private,duhet të edukojnë nxënësit me rregullat bashkëkohore te trajtimit te ndarë te mbeturinave.

3. Personat që kryejnë shërbime tregtare, hoteliere dhe shërbime tjera, detyrohen të mbajnë mjedisin e pastër për rreth objekteve, përfshirë edhe trotuarin para objektit si nga mbeturinat, papastërtitë e ndryshme, poashtu edhe nga pengesat nga reshjet atmosferike.

4. Prodhuesit e mbeturinave janë të obliguar të regjistrohen në listat e shërbimit të konsumatorëve për shfrytëzim të mbledhjes dhe ndarjes të mbeturinave komunale (detyrimisht të kenë kontratë për largim dhe grumbullim të mbeturinave me autoritetin përgjegjës, të kontraktuar nga Komuna për grumbullim dhe menaxhim të mbeturinave).

5. Komuna duke zbatuar procedurat e prokurimit, përzgjedh personat e licencuar për mbledhjen, grumbullimin, magazinimin dhe transportin e mbeturinave: inerte, komunale, komerciale, të vëllimshme, dhe mbeturinat nga ndërtimet dhe demolimet e objekteve ndërtimore brenda territorit të tyre.

**Neni 6**

KONTEJNERËT E MBETURINAVE

1. Komuna përcakton llojin, vëllimin, numrin dhe qëllimin e kontejnerëve të mbeturinave si dhe periudhën kohore të mbledhjes.

2. Për mbledhje dhe ndarje të mbeturinave janë të aprovuara llojet vijuese të kontejnerëve dhe shportave:

3. Madhësia e kontejnerit - pesha maksimale e lejuar:

Lloji i mbeturinave :

a) 1.1m³, 440 kg mbeturina të amvisërisë

b) 1.1m3 dhe 3.2m³ kontejnerë nëntokësor

c) 5m³, 4000 kg mbeturina inerte (ndërtimore, etj)

d) 7m³, 6000 kg për mbeturinat nga pajisjet elektrike, elektronike dhe të vëllimshme.

4. Madhësia e shportave për mbeturina të amvisërisë përcaktuar në litër:

a) 60 l

b) 80 l

c) 120 l

5. Shporta të vëllimeve të ndryshme, të vendosura në trotuare dhe parqe.

**Neni 7**

QËLLIMI DHE SHFRYTËZIMI I KONTEJNERËVE

1. Qytetarët duhet të jenë të informuar mbi llojin e kontejnerëve të ofruar nga Komuna në bashkëpunim me operatorin si në vijim:

2. Qytetarët janë të obliguar që të shfrytëzojnë kontejnerët për hedhje dhe ndarje në mënyrë të përshtatshme.

3. Hedhja e mbeturinave shtëpiake nga personat e objekteve të banimit kolektiv, bëhet në kontejnerët apo ne vendet për mbledhjen dhe ndarjen e mbeturinave.

4. Numri i kontejnerëve duhet të përshtatet me numrin e banorëve në objektet e banimit kolektiv dhe llojin e mbeturinave që krijojnë.

5. Në shtëpitë dhe objektet individuale private, personat duhet të kenë më së paku dy shporta për hedhjen e mbeturinave të ndara.

6. Njëra shportë shërben për hedhjen e mbeturinave organike, ndërsa shporta tjetër shërben për mbeturina tjera të riciklueshme.

7. Spitalet, ambulancat dhe objektet tjera për shërbime mjekësore ( publike dhe private ), duhet të përdorin sistemin e ndarë të kontejnerëve me qëllim të ndarjes së mbeturinave medicinale dhe komunale ( sistemi i tri shportave ).

**Neni 8**

NDALESAT

Sipas dispozitave të kësaj Rregulloreje, rreptësisht ndalohet:

1. Hedhja e mbeturinave ndërtimore në rrugë, në trotuare, sheshet e banuara apo në mjediset publike.

2. Hedhja e mbeturinave të llojeve tjera në kontejner ose në pikat mbledhëse për mbeturinat komunale të cilat nuk ndahen si mbeturina komunale.

3. Hedhja e mbeturinave në hapësirat e përbashkëta brenda dhe jashtë objekteve të banimit kolektiv (ballkonet, korridoret, terasat e banesave etj.).

4. Hedhja e mbeturinave komunale në rrugë, trotuare, sheshet e banuara apo në mjedise tjera publike.

5. Përzierja dhe hedhja e mbeturinave jashtë kontejnerëve të destinuar për ndarjen e mbeturinave të reciklueshme.

6. Hedhja e mbeturinave në rrugë nga automjetet në lëvizje.

7. Hedhja dhe deponimi i mbeturinave në hapësirat publike (në rrugë, parqe, dhe në vende tjera publike).

8. Ndërrimi i vend ndodhjes së kontejnerëve, pikave ose vendeve të betonuara për hedhjen e mbeturinave pa autorizim të autoriteteve komunale.

9. Djegia e mbeturinave në vende publike, kontejner, ose në pikat mbledhëse ose ndarëse të mbeturinave.

10. Shfrytëzimi i mbeturinave si ushqim për kafshët apo të ngjashme nga kontejnerët ose nga pikat mbledhëse të mbeturinave.

11. Shfrytëzimi i kontejnerëve publik nga bizneset ekonomike për llojet e mbeturinave që nuk përfshihen në përkufizimin “mbeturinat komunale dhe komerciale” .

12. Gërmimi, përzierja, derdhja dhe përhapja e mbeturinave të hedhura në kontejner, ose në pikat mbledhëse nga personat e pa autorizuar .

13. Hedhja e mbeturinave jashtë kontejnerit të mbeturinave.

14. Derdhja apo rrjedhja e mbeturinave prej automjeteve gjatë transportimit për në impiantet për trajtim apo për deponim,në stacion transferues dhe ne deponi të mbeturinave.

15. Personat duhet të marrin masa, që gjatë transportimit të mbeturinave, automjetet e tyre te kenë mbulesë adekuate me qëllim të pengimit të derdhjes, shpërndarjes apo rrjedhjes së mbeturinave gjatë transportit me destinacion tek impiantet për trajtim, në stacion transferues apo në deponi te mbeturinave.

15.a. Kamionët, veturat dhe automjetet tjera, kur të hyjnë në rrugët e qytetit nga çfarëdo kantjeri i ndërtimit dhe nga rrugët e pashtruara ( dytësore etj. ), janë të obliguar të pastrojnë gomat nga balta, llaqet, betonet dhe çdo papastërti tjetër që ndotë rrugët e qytetit.

16. Ndryshimi i mënyrës, metodave, teknikës dhe teknologjisë së largimit të mbeturinave në kundërshtim me kushtet e përcaktuar me kontratë apo ndonjë formë tjetër.

17. Mbeturinat nga paisjet elektrike, elektronike dhe të vëllimshme nuk guxojnë të hudhen në kontejnerë të mbeturinave komunale ose në afërsi.

18. Çdo ndryshim i kushteve nga paragrafi 8. i këtij neni duhet të miratohet me shkrim nga organi kompetent komunal, duke marrë parasysh kushtet tekniko - higjienike dhe të mjedisit.

**Neni 9**

KONTEJNERËT PËR HEDHJE TË MBETURINAVE

1. Kontejnerët për hedhje të mbeturinave duhet të vendosen në vende të dukshme dhe të përshtatshme ku nuk shkaktojnë pengesë apo rrezik për lëvizje të lirë të qytetarëve, automjeteve dhe qarkullim të mallrave.
2. Kontejnerët duhet të jenë me ngjyra të ndryshme ose me mbishkrime të dukshme që udhëzojnë hedhjen e ndarë të mbeturinave.
3. Kontejnerët në masën deri 1.1 m3 duhet të kenë mekanizëm mbyllës, të jenë nga materialet adekuate dhe gjithmonë të mirëmbajtur.
4. Kontejnerët duhet të kenë sipërfaqe të lëmuara, lehtësisht të pastrueshme dhe materiali i tyre (metal, plastik etj.) duhet të jetë i qëndrueshëm dhe i pa përshkueshëm nga uji.
5. Operatorët e kontraktuar nga Komuna, obligohen që në mënyrë të rregullt të pastrojnë dhe dezinfektojnë kontejnerët e mbeturinave.
6. Kontejnerët për mbeturina duhet të jenë teknikisht të përshtatshëm për automjetet që bëjnë zbrazjen e mbeturinave.
7. Lokacionet e vendosjes së kontejnerëve i cakton Drejtoria për Urbanizëm dhe Mbrojtje të Mjedisit në përputhje me Planet Rregullative Urbanistike.
8. Kontejnerët dhe shportat e mbeturinave ( publike ),mund të ofrohen në përdorim nga ana e Komunës, operatorit dhe palëve të treta të kontraktuara.
9. Orarin dhe dinamikën e mbledhjes së mbeturinave e përcakton Komuna në bashkëpunim me operatorin.
10. Sipas nevojës Komuna autorizon operatorin që të bëjë mbledhjen e mbeturinave edhe jashtë orarit dhe dinamikës.
11. Operatori, në bazë të marrëveshjes me Autoritetet komunale, vendos numrin e nevojshëm të kontejnerëve në hapësirat e objekteve të banimit kolektiv.
12. Autoritetet komunale, përcaktojnë llojin e kontejnerëve të përshtatshëm me tekniken me të cilën bëhet mbledhja, ndarja dhe transportimi i mbeturinave.

**Neni 10**

SKEMA ORGANIZATIVE DHE ZONA E SHËRBIMIT TË MENAXHIMIT TË MBETURINAVE

1. Komuna, miraton dhe publikon skemën organizative me strukturë dhe përmasë të shërbimit për mbledhjen dhe ndarjen e mbeturinave për çdo vendbanim, lagje apo hapësirë ose sipërfaqe publike.
2. Mbledhja dhe ndarja e mbeturinave nga operatori, të kryhet ose herët në mëngjes ose gjatë orëve të vona të natës, e kurrsesi gjatë aktiviteteve ditore të popullatës.
3. Gjatë ditës, pastërtia brenda qytetit sigurohet duke grumbulluar dhe larguar mbeturinat nga sheshet, rrugët dhe trotuaret.
4. Mbledhja dhe ndarja e mbeturinave nga rrugët, sheshet, trotuaret dhe hapësirat ose sipërfaqet tjera në vendbanimet rurale, ku janë të vendosur kontejnerët me mbeturina, duhet të kryhet brenda orarit të caktuar gjatë ditës.
5. Mbeturinat që krijohen gjatë pastrimit të rrugëve, trotuareve dhe shesheve, operatori nuk duhet ti hedh në kontejnerë publikë për mbeturina komunale por duhet ti dërgoj në stacion transferues.
6. Komuna, brenda territorit administrativ, bënë përcaktimin e zonave për kryerjen e shërbimit për mbledhjen,ndarjen dhe transportimin e mbeturinave.
7. Kriteret për përcaktimin e zonave sipas paragrafit 6, të këtij neni e bënë Komuna.

**Neni 11**

PIKAT MBLEDHËSE PËR MBETURINAT

1. Zgjedhja dhe caktimi i vendeve ose hapësirave për ndërtim të qendrave për grumbullim të mbeturinave në vendbanimet rurale caktohet dhe ndërtohet një pikë mbledhëse e mbeturinave.
2. Zgjedhja dhe caktimi i hapësirave të pikave mbledhëse të mbeturinave të ndryshme në vendbanimet urbane caktohet më së paku një pikë mbledhëse e mbeturinave ( autoriteti përgjegjës është Drejtoria për Urbanizëm dhe Mbrojtje të Mjedisit ).
3. Pika mbledhëse për mbledhje të mbeturinave duhet të plotëson këto kushte:

a. të posedon sipërfaqe të mjaftueshme për mbledhje të mbeturinave;

b. sipërfaqja të jetë e asfaltuar apo betonuar;

c. të posedon infrastrukturën tekniko - ndërtimore dhe objektet përcjellëse;

ç. të posedon zyrën e personelit për pranimin e mbeturinave;

d. të posedon peshoren për matje të mbeturinave;

dh. të posedon kontejner të mjaftueshëm për hedhje të mbeturinave;

e. të posedon objekte apo hapësira tjera të mbuluara për manipulim me mbeturina.

**Neni 12**

DORËZIMI I MBETURINAVE KOMUNALE

1. Të gjithë personat fizik dhe juridik, që krijojnë mbeturina, kanë të drejtë të kenë qasje në shërbimet publike për hedhjen e mbeturinave komunale.

2. Për shërbimin e ofruar, sipas paragrafit 1, të këtij neni, personat duhet të paguajnë.

3. Prodhuesi i mbeturinave detyrohet, që mbeturinat ti ndaj dhe ti vendos sipas sistemit të përcaktuar nga Komuna.

4. Amvisëritë dhe prodhuesit tjerë të mbeturinave komunale detyrohen që mbeturinat e tyre t'i hedhin në vende të caktuara për mbledhjen e mbeturinave komunale, ndërsa mbeturinat e rrezikshme t'i ndajnë dhe t'i dorëzojnë në pikat mbledhëse apo në vendet e caktuara për to.

**Neni 13**

DORËZIMI I MBETURINAVE TË KONSTRUKTIM/DEMOLIMIT

1.Gjatë procesit të ndërtimit, meremetimit apo demolimit të objekteve, personat duhet ti largojnë nga hapësirat ose vendet publike mbeturinat të cilat i krijojnë.

2. Dorëzimi i mbeturinave të krijuara nga ndërtimet, meremetimet apo demolimet e objekteve në masën deri 0.1 m3 mund të hedhen në kontejnerat e caktuar për këto mbeturina inerte, sipas nenit 6 të kësaj Rregulloreje.

3. Dorëzimi i mbeturinave të krijuara nga ndërtimet, meremetimet apo demolimet e objekteve në masën mbi 0.1 m3 është e rregulluar me Udhëzimin administrativ për Mbeturinat nga Konstruktimi dhe Demolimi, me nr. 05/07.

4. Transportimi i këtyre mbeturinave, bëhet nga vetë prodhuesit ose ndërmarrjet për në pikat e mbledhjes së mbeturinave ose në vend deponitë e caktuara nga Komuna.

**Neni 14**

OBLIGIMI I PRODHUESVE TË MBETURINAVE KOMERCIALE

1. Prodhuesit e mbeturinave komerciale të regjistruar dhe të identifikuar nga Komuna, janë të obliguar të informojnë Komunën/Operatorin mbi sasinë e gjeneruar të mbeturinave dhe llojin e tyre.

2. Mvarësisht nga lloji i mbeturinave, prodhuesi komercial i mbeturinave obligohet në pëmbushjen e kushteve të caktuara në bazë të marrëveshjes me operatorin, si pajisjet me kontejnerë adekuat për grumbullimin e llojeve të ndryshme të mbeturinave.

**Neni 15**

NDËRPRERJA E OPERIMIT PËR MBLEDHJEN E MBETURINAVE

1. Ndërprerja e aktiviteteve të operatorit për mbledhjen e mbeturinave bëhet vetëm atëherë kur operatori nuk iu përmbahet kushteve të përcaktuara në kontratë.

2. Para se të ndërpritet kontrata, Komuna njofton operatorin me shkrim lidhur me shkeljet e bëra, jep vërejtjet, propozon masat dhe cakton afatin kohor për zbatim të kushteve të kontratës.

3. Me rastin e ndërprerjes së kontratës, operatorit i ndalohet aktiviteti për mbledhjen e mbeturinave.

**Neni 16**

DETYRAT E INSPEKTORIT MJEDISOR DHE KOMUNAL

1. Inspektori mjedisor dhe komunal, mbikëqyrë dhe inspekton menaxhimin e mbeturinave në objektet, pajisjet dhe hapësirat që gjenden në territorin e Komunës, duke ndërmarrë masat për mbrojtjen e mjedisit, konform legjislaturës përkatëse në fuqi.

**Neni 17**

TARIFAT

1. Komuna, mënyrën dhe formën e pagesës për mbeturina, e përcakton me Rregullore për tarifa dhe ngarkesa.

2. Poashtu, Komuna cakton mënyrën e inkasimit të mjeteve financiare për kryerjen e shërbimeve për menaxhimin e mbeturinave komunale.

**Neni 18**

RUAJTJA E TË DHËNAVE PERSONALE

1. Me qëllim të planifikimit dhe llogaritjes së tarifave të nevojshme, lejohet që të ruhen dhe përpunohen informatat mbi konsumatorët.

2. Sa i përket pronësisë në qytet mblidhen, ruhen dhe përpunohen informatat vijuese:

- Numri i parcelës dhe adresa,

- Numri, lloji i biznesit dhe njësive rezidenciale të banimit,

- Emri dhe adresa e pronarëve të pronave apo të personave tjerë titullarë.

3. Konsumatorët e afektuar nga mbledhja e të dhënave kanë të drejtë sipas Ligjit mbi mbrojtjen e të dhënave personale që të kërkojnë qasjen në të dhënat e mbledhura si dhe për të korrigjuar të dhënat e pasakta.

**Neni 19**

DISPOZITAT NDËSHKUESE

1. Gjobat dhe dispozitat ndëshkuese janë të rregulluara me Udhëzimin Administrativ nr. 04/2009 mbi ndëshkimet me gjoba mandatore, të hartuar nga MMPH, dhe Rregulloren Komunale për Mbrojtje të Mjedisit.

**Neni 20**

DISPOZITAT KALIMTARE DHE TË FUNDIT

Për zbatimin e kësaj rregulloreje janë kompetente Drejtoria për Urbanizëm dhe Mbrojtje të Mjedisit, Drejtoria për Punë Inspektuese, Drejtoria për Shërbime Publike dhe Policia e Kosovës.

**Neni 21**

HYRJA NË FUQI

Kjo rregullore do të hyjë në fuqi pas miratimit nga Kuvendi Komunal.

Numër 01 Nr. 011-4537/2014 Kryesuesi i Kuvendit

Datë 29.05.2014 z. Luan Gola